1En toh ampie kilau jaka ikei tama-tamam dengan arep ikei tinai? Atawa tau kea kila-kilau ampie ikei toh manggau surat katamam akan keton, atawa bara keton, sama kilau je inggau awi kare oloh beken? 2Surat katamam ain ikei iete pahari kabuat, je inyurat huang atei ikei tuntang tau ingatawan tuntang imbasa awi genep bitin oloh. 3Ewen kabuat tau mitee je pahari toh kilau surat je inyurat Kristus, je impait mahalau ikei. Surat te dia inyurat hapan dawat, tapi hapan Roh Hatalla je belom; dia kea intu hunjun batu tulis, tapi intu atei olon. 4Ikei hamauh kalote awi ikei percaya dengan Hatalla mahalau Kristus. 5Ikei jaton aton sabab en-en uka manyewut arep ikei olih malalus gawi toh, tapi Hatalla je manenga kaolih te akan ikei. 6Ie te je mawi ikei olih manjadi sarohan akan ije janji je taheta; janji je bahapang dengan Roh Hatalla, dia dengan hukum je inyurat. Basa taloh je inyurat te mimbit pampatei, tapi Roh Hatalla te mimbit pambelom. 7Hong katika janji je mimbit pampatei te inampa tuntang imahat intu batu, kalawa bara Hatalla manyingah paha-pahai intu baun Moses. Kalawa te paham tarang sampai bangsa oloh Israel dia olih manampayah baun Moses, aloh kalawa intu baue te jari nampara kawus hong katika te. Nah, amon tampan janji je mimbit pampatei te iresmi hapan katarang je kalote kahaie, 8batantu tampan janji je inenga awi Roh Hatalla, iresmi labih tarang hindai. 9Amon janji je mahukum oloh te kalote katarange, batantu labih tarang hindai ampin janji je mimbit oloh olih inarima tuntang inyalamat awi Hatalla. 10Tau itah manyewute, taloh je tarang bihin, jadi dia tarang hindai awi katarang taloh je wayah toh. 11Amon taloh je olih tahan hanjulo, kalote ampin katarange, batantu taloh je katatahie labih tarang hindai. 12Awi ikei aton kaharap kilau te, maka ikei bahanyi hakotak kalote. 13Ikei dia sama kilau Moses je manutup baue hapan sandurong uka bangsa Israel dia mite kalawan Tuhan belep tuntang nihau bara baue. 14Tirok ewen jari tatutup. Tuntang sampai andau toh mahin tirok ewen magon tatutup sandurong katika ewen mambasa kare surat tahiu janji je solake te. Sandurong te baya tau iukei amon oloh hinje dengan Kristus. 15Wayah toh mahin, amon ewen mambasa kare surat Moses, sandurong te mahin manutup tirok ewen. 16Tapi amon ije biti oloh dumah manaharep Tuhan, sandurong te kea intapei bara baun oloh te. 17Nah, Tuhan je koan ikei toh iete Roh. Tuntang hong kueh Roh Tuhan aton, intu hete kea aton kamardekaan. 18Toh baun itah handiai jaton inutup awi sandurong, tuntang itah mamantul katarang kalawa ain Tuhan Yesus. Tuntang awi te itah harajur iobah manjadi sama kilau ie; sasar tahi itah sasar manjadi tarang. Katarang jete bara Roh, tuntang Roh te jete Tuhan.
bjn_Latn